khistorydata/jeongjo-sjw-relations huggingface dataset:
정조 12년
戊申七月初八日卯時上御誠正閣藥房入診入侍時都提調金熤提調沈豐之副提調尹行元假注書李貞運記注官金鳳顯記事官金祖淳待敎尹行任醫官徐命緯金光國李春敷李翊臣卞觀海以次進伏訖熤曰連日勞動達宵悲疚此時聖體若何上曰一樣矣熤曰王大妃殿氣候若何上曰一樣矣熤曰惠慶宮調攝中氣候諸節夬臻平復乎上曰幾臻平復矣上曰醫官進前命緯等進伏上曰暑症今則差勝而尙未復常膳氣候多有憊節湯劑當用扶護元氣之方爾等之見何如命緯曰香砂六君子湯恐爲當劑而或慮暑候之未盡差復未及仰奏矣上曰然則當入治暑之材乎命緯曰略入白扁豆之屬恐似宜矣翊臣曰六君子湯入香砂白扁豆更爲進服似宜矣觀海曰暑候旣已差復六君子湯略爲加入進服似宜矣上命書榻敎曰惠慶宮進服加味六君子湯三貼製入熤曰數日日氣倍熱中宮殿諸節若何上曰近有暑感之候今則差勝矣上曰右副承旨入侍賤臣承命出與右副承旨洪仁浩偕入進伏上曰承旨奉御製致祭祭文出去翰林旣爲大祝亦出去可也仁浩祖淳承命退出上曰左承旨與下直守令入侍賤臣承命出與左承旨趙鼎鎭旌義縣監申大年偕入進伏上曰今者除拜出於來頭欲用之意當此炎天遠涉重溟雖曰擇差而不可謂好行矣瘳疚之道亦在暝昡之藥往須盡心吏事可也大年曰臣之闔門保存莫非聖恩何擇夷險乎上曰丙申年旣爲校檢而其後無他罪名十年淹滯朝廷擧措可謂不善爲矣往事不須說而其間坎軻罰已行矣此職便同謫行須不卑吏事下去善爲之也大年退出豐之曰香薷十味飮十貼已進御矣此後當繼進幾貼乎上曰停止可也命退諸臣以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐直左副承旨尹行元藥院直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾坐
정조 12년
藥房都提調臣金熤提調臣沈豐之副提調臣尹行元啓曰伏未審夜間聖體若何寢睡水剌之節亦何如惠慶宮調攝中氣候何如寢膳諸節快復常度乎臣等不任區區伏慮敢來問安答曰慈候益臻平復卿等勿爲問候
정조 12년
自有政吏批判書吳載純進參判李在學參議李時秀牌不進右副承旨洪仁浩進以姜鳳瑞爲司藝徐有慶爲判義禁李敬五爲應敎徐配修爲修撰李尙度爲副修撰止
정조 12년
兵批判書李在簡病參判具㢞入直進參議宋鍈參知柳誼病行左承旨趙鼎鎭進副司果趙光逵
정조 12년
以濟州防禦使狀啓六月朔所封烏賊魚終未免品劣極爲惶恐待罪事傳于南鶴聞曰勿待罪事回諭
정조 12년
趙衍德以賑恤廳言啓曰漢城府牒呈據中部字內民家頹壓一戶西部字內民家頹壓九戶合十戶恤典各錢二兩式依例題給之意敢啓傳曰知道
정조 12년
趙衍德以戶曹言啓曰因大臣所奏慶尙道金海府民人所訴忠勳府屯田一土兩稅事有令戶曹査實先爲草記之命矣招致金海府呈訴民人洪範舟取見其所志詳問其委折則以爲丙申以前只納一結稅折錢十一兩於忠勳府矣丙申移屬內司之後輸納五斗稅米於漕倉又給全五石租於內司䆃掌前則一稅今則兩稅故不勝冤痛有此來訴云取考本曹所在慶尙道金海府收租案則忠勳府屯田二十結十五負五束畓七十五結四十五負二束丙申移屬內需司出稅載錄而又考忠勳府謄錄則以爲本府賜牌免稅屯田在於慶尙道金海府年年遣導掌收稅乙亥因下敎自內司手本望定移送於寧嬪房丙申因本府堂上所奏還屬本府旋爲移屬寧嬪房云云而又考內需司冊子則一如勳府謄錄而丙申移屬後自本曹出稅土地則仍自內司遣導掌收稅云云而昭載於本司有土秩矣今以前後來歷觀之毋論勳府宮房內司有土屯田明白無疑而免稅時以錢都納出稅後公稅納漕倉土稅給導掌故始有兩稅之稱而考其事實則有土屯田之未免稅者一結收捧二百斗租一百斗爲土稅一百斗爲公稅而越自勳府免稅時只捧十一兩錢屬內司出稅後土稅只捧百斗祖公稅只納五斗米云者俱未免太輕勳府免稅時事則租二百斗內從便闊狹在於勳府而屬內司出稅之後土稅之只捧百斗公稅之只納五斗或因勳府之舊例十兩錢當百斗租一兩錢當五斗米而然歟抑或此地係是免賦出稅之地而內司只推土稅條不推免稅條而然歟毋論如此如彼果如渠言公稅百斗租中漕倉所納只是五斗米則外此八十餘斗租當捧而不捧此實他道他邑有土屯田所未有之輕稅在民人固當感頌之不暇而乃反以分納漕倉與內司忽地稱冤比他例輕歇之稅謂之疊稅自內司定送導掌謂之何許人有若橫侵民土勒徵兩稅者然變幻事實呼訴道路者誠爲可駭以此意詳細曉諭於範舟處則渠亦以爲有土屯田非不知之而迷劣民人不知出稅之不同於免稅只知分納之有異於都納有此呼籲云云矣本事顚未大槪如許到今別無可疑之端而至於有土免稅之一結二百斗租旣是不易之典則獨於此屯土在勳府免稅時只捧十一兩錢屬內司出稅後土稅則只捧百斗租公稅則只納五斗米云者未知緣何曲折雖以範舟所告言之漕倉所納一結稅米五斗云者尤涉可疑若是只納田稅四斗則當止於四斗竝納三手糧一斗二升則當爲五斗二升而今日五斗云云彼此不當稅納旣曰從輕於民人無甚關係而事則可疑宜有一番査問矣玆事旣以自法司詳問發關令本道詳覈論報之意仰請蒙允本道報狀來到後當自備局稟處而民人口告土地來歷依下敎先爲査出以聞之意敢啓傳曰知道
정조 12년
洪仁浩以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌別無大段之頉而今番潦雨後有小小傾頹處故使之前頭各處修改時一體修補此後看護等節着意擧行俾無摘奸時執頉之弊事各別申飭之意敢啓傳曰來頭修改時別遣郞官監董限內執頉則該郞及不飭之本曹堂上難免重勘以此知悉可也
정조 12년
洪仁浩以訓鍊都監言啓曰本局局別將李鎭璧身病甚重勢難察任改差何如傳曰允
정조 12년
洪仁浩以刑曹言啓曰因南郊居金昌元擊錚捧供草記批旨內本寺事業欲處分而未果丙申初京外寺剎之名以願堂者一倂革罷還屬本道營邑其中所重有在而御筆或受敎奉安處免稅等事竝仍屬於於義壽進宮此寺事體亦然均是龍洞宮所管而美黃寺則革罷淸溪寺則勿論自有斟量之別該宮伊時怯於仍置之爲罪自下有此擅罷之擧事旣斑駁亦非朝令本意分付該宮房使之依前守護無論案山與否京山樹木在所禁養亦以此意申飭該道因此又有提飭者雖罷願堂之名仍屬該宮專爲所重於義壽進兩宮體貌自異不得不仍存處竝屬於此兩宮其餘內需司以下大小各宮房願堂寺剎一倂革罷今亦依此遵行乎問于禮曹更爲草記可也事命下矣淸溪寺所重之有在雖只以金昌元原情內辭緣見之亦可以仰認而不但御筆受敎奉安處仍屬兩宮之例及丙申前美黃寺革罷時淸溪寺則勿論之例曾所未諳而已此事之僭有論及分所不敢故只擧孝昌墓案山禁養事略綽附奏矣今奉聖敎實不勝欽仰感歎之至今方依聖敎以依前守護之意分付該宮房樹木禁養一款亦依聖敎發關申飭于該道臣處於義壽進兩宮仍屬處外內需司以下大小各宮房願堂寺剎一倂革罷事遵行與否問于禮曹則以爲一依丙申下敎至今遵行云矣敢啓傳曰知道
정조 12년
洪仁浩以刑曹言啓曰因摘奸宣傳官書啓北部頹戶漏報至於數十戶致死人命亦不枚報部官令該府拿問處之掌任亦令刑曹嚴治事命下矣取考律文則大明律事應奏不奏條有曰事應奏而不奏者杖八十發塚條有曰地界內有死人里長不申報官司者杖八十制書有違條有曰凡奉制書有所施行而違者杖一百名例云二罪俱發以重者論頹戶漏報任掌金振成孫二達洪世文金龍得鄭世州朴時明孔成允朴希云金興三致死人命不爲枚報任掌朴浩元李仁得竝依此律從重論各杖一百收贖放送之意敢啓傳曰知道
정조 12년
戊申七月初九日酉時上御重熙堂坐直承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上曰未肅拜玉堂許遞今日政差出出榻敎命書傳敎曰前望無異特除近不開坐有甚憚勞若曰有病則連赴都監如是而遽然請告遽然捧入烏在其久而後甄用之意乎重臣事誠非矣原單依其請雖已踏下承宣之捧納亦甚曲循當該承旨從重推考又命書傳敎曰重叨所遭之銜逡巡似無怪特點旣出於格外處義亦當用格外先謝後疏可也況承批之後尙無動靜處義豈不太酸早知其若是難進則豈必强其不可强有特點之擧乎大司憲金載順爲先從重推考廷臣之凡有遭罹後拔例恩除竭蹶之過雖至於萬萬遽然萬萬率爾此則無關於廉防不如是陶用諧鑄之本意矯弊救俗之苦心將無所施不必遠求䆳古雖以先朝故事言之廷臣之厚蒙恩造回死爲生者亦何嘗議到於却顧二字乎此習不變烏可曰造化之權乎廉防自廉防造化自造化無論若此若他知此飭敎無至於孤負之科事俾各知之止上曰判義禁今日政差出事分付賤臣承命出傳命退承史以次退出
정조 12년
兼都承旨沈豐之病行左承旨趙鼎鎭坐直右承旨趙衍德坐左副承旨尹行元藥院直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
趙鼎鎭啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 12년
傳于南鶴聞曰同副承旨與下直守令入侍
정조 12년
傳于趙衍德曰戶曹判書來待
정조 12년
趙衍德啓曰戶曹判書徐有隣依下敎來待矣傳曰入侍
정조 12년
有政吏批判書吳載純式暇參判李在學參議李時秀進同副承旨南鶴進以李景溟爲正言李敏佐爲直講漢學敎授段李洪載贈吏判徐仁修贈左贊成例兼贈吏參徐命伯贈吏判例兼判義禁徐有慶兩代追贈
정조 12년
兵批判書李在簡進參判具㢞參議宋鍈病參知柳誼入直行左承旨趙鼎鎭進兵批啓曰五衛將李將益身病猝重時月之內無望供職呈狀乞遞實病旣如是則宿衛輪番之任不可久曠今姑改差何如傳曰允以李基成爲宣傳官李光漸爲守門將鄭景仁爲五衛將副護軍李洪載副司果李殷模尹羽烈
정조 12년
南鶴聞以文禧廟營建廳言啓曰本廳堂上工曹判書臣具允鈺與郞廳副司果臣李晩秀進詣本廟奉審則廟內外俱無頉處之意敢啓傳曰知道
정조 12년
趙鼎鎭以兵曹言啓曰今七月十一日武臣賓廳武經講日次而內外中日旣已停止不得爲之之意敢啓傳曰知道
정조 12년
南鶴聞啓曰卽者義禁府都事來言時囚罪人朴思弼考律勘放後草記事命下矣判義禁徐有慶未肅拜次堂例不得擧行云判義禁徐有慶卽爲牌招以爲擧行之地何如傳曰允
정조 12년
南鶴聞啓曰判義禁徐有慶牌不進推考傳旨今方捧入而時囚罪人朴思弼考律勘放後草記事命下之後如是違牌不卽擧行事甚未安更卽牌招何如傳曰獄官自有情勢且聞有衆所共知實病許遞政官待開門牌招開政差出待下批牌招照律近日吏判事極礙眼一自行公之後每政輒違於初牌似此處義得不乖當且以兼帶閣職事言之仕進於閣中而不參本兼陪班不參問安不參齋直去就不容若是顚錯國綱所在決難許久無飭吏曹判書吳載純從重推考後無敢如前屑越事各別申飭可也
정조 12년
傳于南鶴聞曰日熟如此禁府刑曹時囚依判下決放事分付
정조 12년
以禁府都囚徒傳于南鶴聞曰鄭觀采問渠難以取信待新道伯下去親執各別詳査以聞行査間保放宋翼孝罷職放送朴思弼考律勘放後草記
정조 12년
以刑曹都囚徒傳于南鶴聞曰金興謙決杖收贖放送奴㐥奉放別監一人次知奴婢竝囚卽法外之事當該請謁之司謁及許施之承宣俱不可無罪其委折自本曹査實草記
정조 12년
南鶴聞以刑曹言啓曰因本曹都囚徒金興謙決杖收贖放送奴鋤奉放別監一人次知奴婢竝囚卽法外之事當該請謁之司謁及許施之承宣俱不可無罪其委折自本曹査實草記事命下矣鋤奉依傳敎放送而第於金興謙決杖收贖放送事竊有區區迷見憲吏之不以向來傳敎提告於臺臣非敢曰無罪而自外面觀之則因臺疏而杖憲吏恐有欠於聖朝優禮臺諫之盛意杖贖一款姑不敢擧行更待處分闕直別監奴婢竝囚事取供於當該司謁金忠大處則以爲當番別監無端闕直而時値藏刑申飭無路依近例請謁于承政院自政院捉囚其奴子而猶不入番故爲促其入番疊請囚次知者實由愚迷不識之致云故又問其委折於承政院則以爲近來別監之不入番幾乎無日無之故司謁來請則輒許囚禁一人次知之竝囚奴婢果未覺察云矣敢啓傳曰憲吏事執藝之說可嘉不誠罪在臺臣因官員事替治下吏亦如何所請特爲依施別監次知事請謁之後又不入番則具由手本可也當者科治可也名以次知奴婢竝囚加此一等親屬當捉囚又加此一等正妻當捉囚其流之弊將至於虧壞金石之典當該承旨從重推考當該司謁捉來囚禁待下敎杖贖放送政院若此則他各司可以反隅近來次知囚禁之法奴屬外親屬及正妻或有越法囚禁之事乎卿其限年條詳査溯考草記如無文跡之可據此弊有無査問獄屬明日草記可也
정조 12년
戊申七月初十日辰時上御重熙堂戶曹判書入侍時右承旨趙衍德假注書趙台榮記事官尹行任金祖淳檢校直提學徐有防戶曹判書徐有隣以次進伏記上曰慶熙宮多有雨漏處云卽爲修改可也有隣曰待快晴當修補矣上曰未下直守令當日辭朝出榻敎命書傳敎曰下直守令留待有隣曰諸道各邑田政紊亂處待年豐次次改量事曾因筵臣所達有所行會矣卽聞安岳郡量田在於三去己酉距今一百八十年之間更無改量之事非但田案朽破奸僞百出陳起相雜膏瘠互煥而彼不加賦此不減稅弱呑强侵民不聊生云此等處宜有趁卽改量別般釐正之擧故適因言端敢此仰達矣上曰待新伯下去詳探事情狀聞後稟處可也出擧條命退諸臣以次退出
정조 12년
戊申七月初十日未時上御誠正閣同副承旨與下直守令入侍時同副承旨南鶴聞假注書趙台榮記注官金鳳顯記事官金祖淳平山府使徐有和寧越府使金勉柱豐川府使申致權永興府使任屹旌善郡守沈原之以次進伏訖上曰守令進前各奏職姓名有和致權仰奏職姓名上曰爾等下去善爲也任屹仰奏職姓名上曰南關農形未免失稔云爾亦聞之否屹曰臣聞雨水過多不無告歉之慮云矣上曰歉歲接濟尤難得宜各別善爲也原之仰奏職姓名上曰曾經幾邑乎原之曰經三邑矣上曰爾任抱川時治績已多今番亦善爲也勉柱仰奏職姓名上曰見爾久矣今幾爲人下去後盡心爲之也命宣諭訖有和等退出命書傳敎曰一事二事鍊熟無期同副承旨南鶴聞從重推考命退諸臣以次退出
정조 12년
兼都承旨沈豐之病行左承旨趙鼎鎭坐右承旨趙衍德坐左副承旨尹行元藥院直右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
南鶴聞啓曰輪對官來待矣敢啓傳曰入侍
정조 12년
傳于南鶴聞曰海伯留待
정조 12년
傳于南鶴聞曰同副承旨與黃海監司入侍
정조 12년
備忘記大丘營將李恒訥安東營將李長喆尙州營將李海愚下直各長弓一張長箭一部片箭一部筒兒一箇賜給
정조 12년
傳于趙鼎鎭曰推考房承旨入侍
정조 12년
趙衍德啓曰左承旨趙鼎鎭同副承旨南鶴聞纔已入侍右副承旨洪仁浩陳疏入啓臣吏兵批兼進之意敢啓傳曰知道
정조 12년
有政吏批判書吳載純進參判李在學參議李時秀牌不進右承旨趙衍德進以沈能翼爲修撰韓光會爲判義禁止
정조 12년
南鶴聞以弘文館言啓曰新除授修撰徐配修卽爲牌招察任何如傳曰允
정조 12년
以修撰徐配修牌不進罷職傳旨傳于南鶴聞曰只推
정조 12년
南鶴聞以奎章閣言啓曰奉謨堂每年孟春孟秋涓吉展拜事載在閣志矣今秋展拜吉日以何間推擇乎敢稟傳曰處暑後更稟
정조 12년
南鶴聞以吏曹言啓曰外方宣諡日字問于本道草記事命下矣發關問于各道則慶尙監司金光默移文內贈諡忠簡公李東標延諡定行於來七月初七日安東地毅愍公朴而絢忠壯公朴永緖延諡定行於來十月二十五日星州地忠淸監司洪檍移文內襄貞公張弼武延諡定行於來十月二十日永同地全羅監司沈頤之移文內忠貞公閔伸延諡定行於來十月初十日海南地原春監司金載瓚移文內毅憲公金禮直延諡定行於來十月十五日原州地云矣敢啓傳曰銓郞之許久羈靡安知無更生弊端宣諡日字之如是太緩殊非申飭之本意湖西襄貞公家則文敬公宣諡時以一銓郞同爲擧行主家貧寒如難趁期自辦分付該道優給宴需仍令轉往湖南忠貞嶺南毅愍忠壯家宣諡宴需優給一款亦依湖西例爲之日字從便進定事一體分付關東伯處亦爲依此分付銓郞則待他銓郞上來進去可也
정조 12년
趙衍德以漢城府言啓曰涉疑疾方痛死亡之類令各部兩署更加摘奸後報來故別錄書入之意敢啓傳曰知道
정조 12년
洪仁浩以刑曹言啓曰因本曹草記批旨內憲吏事執藝之說可嘉不誠罪在臺臣因官員事替治下吏亦如何所請特爲依施別監次知事請謁之後又不入番則具由手本可也當者科治可也名以次知奴婢竝囚加此一等親屬當捉囚又加此一等正妻當捉囚其流之弊將至於虧壞金石之典當該承旨從重推考當該司謁捉來囚禁待下敎杖贖放送政院若此則他各司可以反隅近來次知囚禁之法奴屬外親屬及正妻或有越法囚禁之事乎卿其限年條詳査溯考草記如無文跡之可據此弊有無査問獄屬明日草記可也事命下矣司憲府書吏金興謙依傳敎放送司謁金忠大捉囚而杖贖則更待下敎擧行計料各司次知囚禁奴婢外親屬或正妻囚禁與否凡係一時次知囚禁之類臣曹與獄署皆無文跡留置之規故溯考無路招問獄署諸吏則以爲次知囚禁之法囚徒中奴婢則稱奴婢而其餘則但稱次知親屬與婢夫廊漢元無名目載錄之規故今無追記之道而無奴婢則以親屬爲次知者無論久近容或有之云大抵正妻囚禁一事先朝丁亥受敎以後至今遵守不但一時次知而已雖犯重科逃躱之類初無一番犯禁之事而至於親屬則各司一時次知囚禁時亦似有之而犯重科逃躱之類前後相望故法司之替囚親屬刻期督現便成謬例臣亦未免循襲不啻累次不勝惶恐之意敢啓傳曰法禁稍久則必弛申申修明乃爲悠久之道況先朝受敎所重何如載在續典信如金石正妻雖無囚禁之事云而親屬囚禁決知其不能區別今欲一一査實徒近紛挐雖付之昧爽以前此後因其夫替囚正妻因其子與弟替囚父與兄嚴禁一款更加修明犯者官員以制書有違律論而獄官執告政院掩置不告者論罪等事一依續典受敎遵行仍以此批旨令廟堂申飭各司可也
정조 12년
洪仁浩以義禁府言啓曰時囚罪人朴思弼考律勘放後草記事命下矣朴思弼左議政李性源所啓內今番秋享大祭受香時別軍職朴思弼望見儀仗不卽下馬屢次呵辟始乃橫過隱避者論其所犯萬萬駭然爲先汰去令攸司考本律嚴勘罪取考律文則大典通編朝儀條有曰大小員人道遇香祝下馬鞠躬大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣朴思弼杖一百收贖告身盡行追奪放送何如傳曰允功減一等
정조 12년
洪仁浩以義禁府言啓曰在謫遭親喪者給暇歸葬事載在大典通編矣咸鏡道吉州牧竄配罪人趙鎭宅今日初十日遭母喪云依法典給由過葬後還發配所何如傳曰聞甚矜惻依草記給暇可也
정조 12년
敎黃海監司李敬倫書王若曰淸朝重方岳之寄惟予簡心新秋耀福星之輝用汝作翰欽哉碧城之華節煥乎紫泥之恩綸惟卿明廷吉髦賢父佳胤丹心爭皦日之色詎忘先相之危忠黑頭亞卿月之班夙荷聖祖之隆渥中朝興感幸典刑之猶存幾年投閑惜名塗之久屈屬玆著雍之重廟倍切舊德之追思節惠之典纔頒卿所勉者世濟晉庸之意蓋久予實懋於賞延矧綜明謹約之規知有所受顧內外小大之職何試不宜眷黃海卄州有三卽靑丘八區之一路通幽薊玉帛冠蓋之要衝地接松箕銅鐵魚鹽之都會氓俗獷悍難乎文令而武治弊源氄繁奈此日滋而月益惟玆鈐轄之丕責政須盤錯之良才玆授卿以黃海道觀察使兼兵馬水軍節度使巡察使海州牧使卿其仰體主憂克踵先美宣王化於海徼豈但在省秋省春重民事於田疇罔或忽一暘一雨考治忽則必公必正毋茹柔吐剛察幽隱則如保如傷若救焚拯溺念桑土之備山城海防之繕修必勤塞尾閭之源軍餉勅需之儲蓄有恃自餘令甲奚煩敷申於戱竹符之治績已彰應多士民之想望槐庭之舊聞可述毋負朝廷之委毗故玆敎示想宜知悉知製敎臣兪漢謨製進
정조 12년
右副承旨洪仁浩疏曰伏以臣忝叨見職幾近周歲而觸事迷錯無往非罪每自循省常切愧懼昨伏見秋曹草記批旨伏承重推之命臣誠惶隕悚蹙靡所容措只憑司謁之來請莫察疊囚之違法罔非臣昏昧不職之致問備薄勘匪罪伊恩顧何敢猥屑自引之計而第伏念近日闕直之掖隷無他施罰之道司謁輩謂有一日屢囚次知之例故隨其請謁輒許囚禁如無奴婢者或不無混囚親屬之事論其辜犯不但止於今番之不察而已今於査究命下之後有不容厭然自揜玆敢來詣闕外短章自首伏乞聖明俯垂鑑察亟命勘臣罪戾以安私分仍治瀆擾之罪以肅朝綱千萬幸甚云云
정조 12년
以右副承旨洪仁浩上疏傳于南鶴聞曰近來設有冒禁事非獨此承宣一人所創則旣命該曹査問但當恭竢勿論自首與引罪揆以事體不當如是煩瀆原疏還給當該承旨推考牌招仕進
정조 12년
戊申七月十一日卯時上御誠正閣左承旨入侍同副承旨與黃海監司輪對官入侍時行左承旨趙鼎鎭同副承旨南鶴聞假注書趙台榮記注官金鳳顯記事官金祖淳黃海監司李敬倫濟用奉事閔是祥廣興副奉事李始源東氷庫別檢朴彝源司僕寺正李祉永司䆃僉正成雲柱以次進伏訖上曰海伯進奏職姓名敬倫仰奏職姓名上曰藩任體重而今此特畀蓋緣思卿先故之致卿其下去殫竭奉公母負特除之意以思報效之道可也敬倫曰猥膺藩寄冒沒辭陛實不勝惶感而切有所仰達者矣上曰卿其奏之敬倫曰臣得聞本道農形則田畓各穀固難望登熟而至於綿農已判大歉云莫重軍布若待分等後狀請則不無後時之歎臣於到營後參以聞見先卽仰請恐似得宜矣上曰言甚好矣隨所見卽爲登聞俾無後時之歎可也命宣諭訖敬倫先退上曰輪對官進前各奏職姓名所懷可也是祥進奏曰無所懷矣彝源進奏曰掌祭享氷丁而無所懷矣祉永進奏曰無所懷矣上曰五禮儀已考正者當刋出耶祉永曰亦不無錯誤處一次更考後入梓似好矣上曰然則復爲較正可也彝源雲柱等以次進奏曰無所懷矣命輪對官先退上曰湯劑當議定副提調率醫官入侍事分付賤臣承命出傳副提調尹行元醫官金光國徐命緯卞觀海進伏上曰惠慶宮湯劑繼進三貼後似有溫熱之慮當進之劑更爲議定可也命緯等曰日熱如此人蔘減五分進御好矣觀海曰減人蔘五分後竹瀝膏少加和用好矣上曰好矣命書榻敎曰惠慶宮進服加味六君子湯前方中減人蔘五分二貼製入命退諸臣以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐直左副承旨尹行元坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于趙鼎鎭曰都承旨入侍
정조 12년
傳于南鶴聞曰政事當日爲之
정조 12년
有政吏批判書吳載純進參判李在學參議李時秀病同副承旨南鶴聞進啓曰全州判官今當差出而本州以營下劇邑物衆地大素稱難治不可不擇差他道有聲績已準限未準朔守令竝擬何如傳曰允以李敬五爲中學敎授李㝡源爲全州判官徐命存爲文化縣令止
정조 12년
以杆城郡守望筒傳于南鶴聞曰東郡雨暘甚關心此時課農之政不可一日暫曠蔘弊釐正未久道內有聲績守令中擇差除朝辭赴任
정조 12년
再政以李敬魯爲杆城郡守
정조 12년
三政以朴慶源爲金城縣令止
정조 12년
以全羅監司狀啓興陽縣敗船穀物不知下落嚴飭搜拯事傳于趙衍德曰自有臭載狀啓卽所未有所未見者無一拯出不知去處云者寧有如許事理奏御文字事體何等嚴重而只從供招牒辭矇然登聞大是疎忽封啓前道伯推考此狀啓還下送令新伯除尋常親執詳査待其究覈奸情仍卽具格狀聞後令各該衙門覆啓稟處
정조 12년
洪仁浩以義禁府言啓曰朴思弼杖一百收贖告身盡行追奪事草記批旨內功滅一等事命下矣朴思弼祖良梓楊武原從功臣云功減一等杖九十收贖奪告身四等之意敢啓傳曰知道
정조 12년
戊申七月十二日辰時上御重熙堂都承旨入侍時兼都承旨沈豐之記事官金孝建金鳳顯金祖淳以次進伏訖豐之曰極熱如此聖體若何上曰一樣矣上曰政官催促開政啓請窠守令依例以善治守令次次陞遷事分付命退承史以此退出
정조 12년
兼都承旨沈豐之藥院直行左承旨趙鼎鎭坐右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
王大妃惠慶宮中宮殿藥房口傳問安答曰知道
정조 12년
藥房都提調臣金熤提調臣沈豐之副提調臣尹行元啓曰伏未審日來聖體若何寢睡水剌之節亦何如惠慶宮氣候何如前製入湯劑五貼之數已準於昨日臣等今日率諸御醫入侍承候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰知道慈候康復後一樣湯劑停止卿等不必入侍矣
정조 12년
趙鼎鎭啓曰來十八日專經武臣殿講日次矣敢稟傳曰涼生後更稟
정조 12년
趙鼎鎭啓曰臣以入直軍禁戎器點考下直進去之意敢啓傳曰知道
정조 12년
趙鼎鎭啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 12년
有政吏批判書吳載純服制參判李在學參議李時秀進同副承旨南鶴聞進以鄭東保爲敦寧判官尹昹爲林川郡守止
정조 12년
傳于南鶴聞曰前全羅監司留待
정조 12년
傳于南鶴聞曰前全羅監司入侍
정조 12년
黃海監司狀啓今七月朔薦新新蓮節序差晩限內不得封進惶恐待罪事傳于南鶴聞曰勿待罪事回諭
정조 12년
南鶴聞以吏曹言啓曰全羅道南原儒學黃處煥來告以爲其十代祖贈諡良靖公事孝延諡來九月初二日定行云矣敢啓傳曰知道日字以湖南進去銓郞往復道臣從便進退而如欲進定亦爲顧助宴需事分付可也
정조 12년
南鶴聞以禮曹言啓曰卽接永禧殿令所報則本殿只有兩官而參奉姜有一未肅拜今十五日焚香受香時替直無人云莫重直所不可暫曠假官依定式令吏曹以成均館官員口傳啓下以爲推移入直之地何如傳曰每每假官替直事體未安參奉尙今未肅拜極爲駭然使之今日內肅拜淸齋受香
정조 12년
南鶴聞以弘文館言啓曰修撰徐配修旣有只推之命與新除授修撰沈能翼竝卽牌招察任何如傳曰允
정조 12년
南鶴聞以左邊捕盜廳言啓曰本廳從事官權逴身病猝重勢難察任改差何如傳曰允
정조 12년
行副司直鄭昌聖疏曰伏以流光駛迅文孝世子禫事奄過仰惟止慈之聖懷不瑕疚損臣於痛隕之餘尤不勝惓惓之憂仍念臣冒當匪據忽遭橫逆倉卒處置未免失宜貽羞取侮合被大何聖度天大罰止薄罷縮伏訟愆莫省容措不意日月未幾甄敍如舊追惟過境徒增恧蹙豈可復費唇舌以益其恥辱而自有此事以來可笑之說無理之謗靡所不至其曰收牌者爲閑良求解之言也其曰出給者欲甚臣疲軟之罪也莫非滄浪臣方自訟何尤於人而及夫秋曹草記出而歸行言於實際指營屬爲證左所謂營屬未知何人而臣之帶率則目覩其狀捨得將牌於路傍者有之落留前排而護送者有之決無右袒閑良做此虛妄之說而言之是否姑捨毋論一則臣罪二則臣罪臺章請勘臣何敢辭而不計傳聞之虛實專肆街巷之口氣上而壞朝廷之體下而傷士夫之風反躬自悼無面可顯只愧臣短慮淺識臨急錯料非不知卽地結縛以威力制而凶頑無賴之輩初旣肆惡而毆校則似無斂手就縛之理如是之際勢將格鬪名以本兵之長與彼蟣蝨之賤喧鬨於街上其爲駭瞻矚而隳國綱殆有甚於臣身之逢辱故姑先責之以事理査之於別將按法嚴治亦或一道而事旣不幸到此臣復何辭自解昏懦不職之罪益無所逃惟當斂跡朝端以盡自靖之義沒齒田間永保生成之澤伏乞聖明特賜矜諒仍令銓部勿復檢擬以謝人言以安私分千萬幸甚臣無任屛營祈懇之至答曰省疏具悉卿其勿辭行公止
정조 12년
戊申七月十三日巳時上御重熙堂右承旨入侍時右承旨趙衍德假注書趙台榮記事官尹行任金祖淳戶曹判書徐有隣以次進伏訖上曰吏禮換房出榻敎命讀公事仍書判付訖命退諸臣以次退出
정조 12년
戊申七月十三日酉時上御誠正閣前全羅監司入侍時同副承旨南鶴聞假注書趙台榮記事官李相璜金祖淳前全羅監司沈頤之以次進伏訖上曰卿出按湖藩後年事幸値連登矣頤之曰年旣免歉每蒙恤念民無捐瘠之患臣亦好過而還矣上曰今年農形何如頤之曰見今百穀無一差欠若此成熟則可占無前之豐矣上曰莅任幾至二周歲道內風俗弊瘼當有聞知果何如頤之曰本道自是衣食之鄕而昨今兩年連爲豐登故民心稍得和安矣上曰沿路農形亦何如頤之曰湖中則少不及於湖南而畿內亦勝於湖中矣上曰興陽稅船致敗事果何故也頤之曰此是前所未有之事矣雖曰風雨之夜豈有不知船隻之去處乎靈光倅今方推尋而亦多有疑端矣上曰又有仰達事乎頤之曰海島遼遠之故凡係民生疾苦不能隨事自達於營邑殆若無故者然其所以撫摩顧恤之道固當加意於陸民而其中最悶苦者卽導掌屯監輩之弊也土産之誅求也供饋之徵索也竝與往來道里之費亦皆責出於應捧土稅之外此輩之看作利窟正在於此而實爲島民凋瘵之巨瘼也道臣邑宰雖或操切而終無懲畏之效漸滋侵漁之習自朝家各別嚴飭禁斷俾絶其弊則實合綏遠之政故敢此仰達矣上曰出擧條令廟堂各別嚴飭俾有實效可也止出擧條命書傳敎曰次對久未爲之領相如可造朝使之明日來會命退諸臣以次退出
정조 12년
兼都承旨沈豐之坐行左承旨趙鼎鎭坐直右承旨趙衍德坐左副承旨尹行元藥院直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書金和鍾仕
정조 12년
傳于趙鼎鎭曰同副承旨馳詣宗廟景慕宮奉審摘奸以來
정조 12년
有政吏批判書吳載純服制參判李在學進參議李時秀牌不進右副承旨洪仁浩進啓曰判書吳載純服制參議李時秀牌不進小臣獨政未安何以爲之敢稟傳曰仍爲之以李顯靖沈晉賢爲修撰李錫龜爲禁府都事梁埉爲鳳山郡守金基厚爲司僕判官止
정조 12년
自趙衍德以賑恤廳言啓曰今月十三日乃是五巡給糧當次日故發遣本廳郞廳與備邊司郞廳各該部官同往四郊病民中飢困尤甚者抄出給米東部字內五口西部字內六口南部字內十八口北部字內十二口合四十一口處米十四斗二升上下七月初八日及十一日本廳郞廳與備邊司郞廳間三日摘奸時目見遑汲之類一一査出卽地救急之數東部字內十四口西部字內十二口南部字內三十三口北部字內十七口合爲七十六口米爲一石十一斗之意敢啓傳曰知道止
정조 12년
趙鼎鎭以兵曹言啓曰內禁衛將李邦運身病猝重旬月之內實無供職之望呈狀乞遞病旣如是則宿衛領軍之任不可暫曠今姑改差何如傳曰允
정조 12년
趙鼎鎭以備邊司言啓曰頃以嶺南輪行之疾方痛死亡不爲登聞委折關問草記事命下矣卽見慶尙監司金光默所報則以爲本道輪行之疾始發春夏之交雖不至大段熾盛間或有死亡之患關問列邑隨其報來大丘等十二邑淸河等二十三邑形止已爲馳啓而今下特敎若是諄複各邑方痛者給材構幕題給藥物其中貧乏頷顑之類一一抄出量宜助糧死亡者優給葬需俾卽厚埋之意措辭嚴飭云矣敢啓傳曰兩南雖已申飭他道別關遍飭至於北道近聞筵臣言至于深北不無所聞云其間果已乾凈乎枚擧前此飭敎另飭道伯各別顧恤趁卽收瘞無或有偏施之患事分付可也
정조 12년
刑曹判書金鍾秀參判金魯永聯名疏曰伏以臣等卽伏見前兵曹判書鄭昌聖疏本不勝驚愧之至右袒虛妄之目意在傍照營屬何人之說語似迫問此非臣意慮之所敢到而此事顚末自有都人耳目臣等何必費辭以重傷朝廷事面也哉臣等俱以無似待罪法官因一査事遭此困境此臣之罪何敢尤人玆敢短章自列伏乞聖明亟命遞改臣等之職以謝人言焉臣等無任屛營祈懇之至答曰省疏具悉卿等勿辭行公
정조 12년
戊申七月十四日卯時上御誠正閣大臣備局堂上引見入侍時左議政李性源右議政蔡濟恭戶曹判書徐有隣兵曹判書李在簡行副司直李柱國右參贊鄭昌順漢城判尹金尙集兼都承旨沈豐之禮曹判書李秉模行副司直徐有大吏曹參判李在學江華留守尹承烈開城留守洪秉纘行副司直金持默校理李羽晉行左承旨趙鼎鎭假注書李貞運事變假注書金和鍾記事官李宗烈記注官金鳳顯以次進伏訖性源等曰三庚已過日熱轉甚此時聖體若何上曰一樣矣性源曰王大妃殿氣候若何上曰一樣矣性源曰惠慶宮進服湯劑自昨有停止之命諸節快臻康復乎上曰諸節差復矣性源曰雨水之太過實有傷農之慮矣幸卽開霽日氣盛熱在農事誠爲多幸矣上曰數日之熱入夜尤甚雖難耐過然於禾稼必有益矣性源曰數日夜熱誠不能堪耐矣上曰右相神觀似不及前矣濟恭曰臣自日前添得暑感尙未差蘇矣上曰左相則得無損節耶性源曰姑無形見之病矣上曰次對爲之可也自性源曰向日筵中以明智島鹽利屬營門屬本府便否與領相及曾經道伯爛議覆奏事有命矣往復於領相則以爲關問該道待狀聞稟處爲好云其日入侍外曾經道伯人亦以爲有難遙度別無定見首相之言旣如此先爲發關該道監營使之熟加商度條列馳啓何如上曰依爲之止出擧條性源曰向日明智島事詢問時禮判以曾經道伯亦有仰對者而擧條列書中獨見漏心甚訝之矣卽聞承宣所奏則有問而無答云事涉未安禮曹判書李秉模推考何如上曰依爲之性源曰詢問擧條簡問之時重臣設或不卽錄送更無往復仍致脫漏亦甚未安當該注書拿處何如上曰推考原擧條改付標可也出擧條自性源曰此統制使李漢豐慶尙左兵使李潤禧右兵使李延弼全羅兵使沈狀啓也以爲今秋水陸習操何以爲之而營城將巡點等事請令廟堂稟旨分付矣湖南則纔經癘疫此時擾民誠甚可悶水陸操竝令停止而至於嶺南則今年癘疫不至如湖南戎政甚重許久停操未免疎虞竝令依例設行何如上曰右相之意何如濟恭曰詰戎有國大政而停廢已久事甚可悶今年嶺農庶可登稔如此之年何可停止乎上曰武將各陳所見可也柱國曰詰戎之政國之大政而年年停操或至十餘年之久操鍊之外軍兵逃老故闕額充定多有疎虞官門聚點雖似便好而闕額充定只自該邑擧行則亦不無有名無實之患今年年事庶可登稔而如不行操則明年年事預未知如何轉輾停廢誠可悶矣有大曰詰戎國之大政而停廢多年幾乎民不知兵誠甚可悶矣今年年事以今所聞可占豐登如此之年何可停操乎上曰依爲之嶺南事非不知戎政之至重而其擾民而無實效當此瘡痍未蘇之時宜念靜奠之方特爲一體停止雖以尋常操鍊言之司鍊勝於擧一營習操哨鍊尤勝於司鍊肄習鍊熟之徒不在於張大與否今番則自本司另飭該道官門聚點無或如前無實敎其進退坐作之節俾免民不知兵之歎令各其帥臣嚴加申飭守令擧行之不勤隨現論責之意措辭行會可也出擧條性源曰此守禦使金鍾秀摠戎使李昌運京畿監司洪秀輔江華留守尹承烈永宗僉使金魯成狀啓也以爲今秋水陸操合操巡操何以爲之事請令廟堂稟旨分付矣戎政甚重而多年停廢誠涉疎虞竝令設令何如上曰一體停操可也出擧條性源曰此忠淸兵使權䎐水使邊慶遇狀啓也以爲今秋水陸操營城將巡點何以爲之事請令廟堂稟旨分付矣本道停操亦已多年竝令設行何如上曰一體停操可也出擧條性源曰此平安兵使趙圭鎭黃海兵使孫相龍狀啓也以爲今秋巡操及營將巡點別武士鄕騎士武學都試何以爲之事請令廟堂稟旨分付矣以兩道道臣農形狀啓觀之關西之江邊海西之峽沿雨水過多俱有失稔之慮戎政雖重此時依例擧行恐不免擾民之歸竝令停操何如上曰停止可也出擧條性源曰臣於閤外見關西道臣狀啓則鳳山撥站事誠駭然矣近來兩西撥路每致生事地方官若果常常察飭則川水漲溢之時不宜令輕易涉險雖或涉險亦宜有越川軍護送而致此意外漂失向後時急邊報若復閪失則疎虞莫甚事端旣發之後不可無責當該地方官罷職何如上曰依爲之出擧條上曰鳳山倅之赴任已爲周年乎性源曰昨年爲之而未及周年矣上曰其治蹟何如云耶性源曰臣則未聞其治蹟之如何矣上曰右相則聞之乎濟恭曰臣亦未聞矣性源曰侍從守令設有治蹟之善至於撥站有此疎忽之事則不可無罪矣上曰卿等如無可奏之事就坐備堂以次進奏可也尙集曰臣於民家頹壓恤典事有仰達者矣昨年雨水後頹壓民戶之恤典擧行乃是曠絶之特恩懷保之德意孰不欽仰而第以無一定節目之故果有虛實相蒙恩典濫屑之患前判尹李崇祜乃以頹多完少區別書啓之意筵稟定式至蒙允可而其時批旨中有特敎則勿拘之敎故今番潦雨後亦多有猥雜之弊臣意則自今以後全家頹壓之外無得書啓而其外如房堗之頹壓者則雖一二間觀其緊歇輕重而處之恐好矣上曰恤典本意蓋指全家頹壓之流也部官則勿論恤典之當施與不當施惟當一一枚報於該府雖在外方燒溺之類必皆列錄則京外一體書啓列錄依此例爲之而該府之區別當否一依前判尹所奏擧行若有特敎則勿拘可也其中殘獨戶則雖只一二間不可入於恤典者附之於頹多完少之例若是大戶廊底無甚緊關者則雖間數稍多不可擧論於恤典矣在簡曰此事初無一定之式故賑廳則惟是隨該府所報擧行而已此後則頹壓民戶酌定其間數多寡始加恤典則似無臨時猥雜之弊矣上曰漢城府區別全家與獨戶則該廳但當依例題給而已漢城府若不善爲區別則賑郞何以一一當其罪乎且部官則只當詳記數爻逐一報府其區別當否惟在該府之依定式擧行而已在部官亦無爲罪之端矣若殘獨戶之當入而不入大戶之不當入則部官難免不察之罪矣自秉纘曰本府礪峴鎭自是中間創設處城堞軍器等物皆不成羕矣前僉使張瑞翬以其私財幾費千兩城堞公廨軍器或新備或重修自前留守時欲爲枚擧狀聞請賞而未及爲之其在激勸之道恐不可置而勿論下詢大臣處之何如性源曰俄聞松留之言而臣之在任時果欲得聞而未及前留守時亦爲摘奸而未及狀聞矣大抵此等施賞只以效勞爲之而此人則以其殘鎭能備近千金財力者雖出於希望之意而本鎭僉使自是松都人差任之窠合有褒賞之道矣上曰摘奸後卽爲狀聞可也上曰政官牌招開政出榻敎命退諸臣以次退出
정조 12년
兼都承旨沈豐之藥院直行左承旨趙鼎鎭坐右承旨趙衍德坐直左副承旨尹行元坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書金和鍾仕
정조 12년
趙鼎鎭啓曰事變假注書金和鍾身病猝重勢難察任今姑改差何如傳曰允
정조 12년
有政吏批判書吳載純服制參判李在學參議李時秀進同副承旨南鶴聞進以尹光柱爲瓦署別提吳大益爲定州牧使
정조 12년
兵批判書李在簡進參判具㢞病參議宋鍈入直參知柳誼病行左承旨趙鼎鎭進以柳殷鉉爲宣傳官以李厚坤爲內禁將僉知三單柳文植柳殷鉉李永老副護軍具紞
정조 12년
以刑曹都囚徒傳于南鶴聞曰金忠大決杖收贖放送
정조 12년
以忠淸監司啓本延德雨到配事傳于南鶴聞曰驪州動駕時以南漢將校效勞旣多所犯亦甚零星特爲放送令該廳更令收用
정조 12년
南鶴聞以弘文館言啓曰新除授修撰沈晉賢卽爲牌招察任何如傳曰允
정조 12년
以修撰沈晉賢牌不進罷職傳旨傳于南鶴聞曰只推
정조 12년
南鶴聞以弘文館言啓曰新除授修撰李顯靖時在慶尙道安東地經筵入番事緊請斯速乘馹上來事下諭傳曰依啓
정조 12년
趙鼎鎭以兵曹言啓曰景福宮衛將鄭鏶身病猝重勢難供職呈狀乞遞輪番之任不可久曠今姑改差何如傳曰允
정조 12년
洪仁浩以刑曹言啓曰西部居民姜順大承文院出牌捉去之說因事現發故査實則果以本院所在新來催促之朱牌捉去云大典通編頒降之後直囚衙門外之不得用牌法意截嚴況官員催促之朱牌尤非民人推捉時所用而本院郞廳之冒法出牌萬萬驚駭承文院吏隷自臣曹今方從重科治當該郞廳令該府拿問處之何如傳曰允可謂法外之法外不飭之公事堂上從重推考可也
정조 12년
洪仁浩以義禁府言啓曰因刑曹啓辭承文院當該郞廳拿問處之事允下矣當該郞廳呂龜周今方待命卽爲拿囚之意敢啓傳曰知道
정조 12년
戊申七月十五日辰時上御重熙堂右承旨入侍時右承旨趙衍德假注書趙台榮記注官金鳳顯記事官尹行任檢校直提學徐有防檢校直閣徐鼎修以次進伏訖上命書傳敎曰政官牌招開政又命讀公事仍書判付訖命退諸臣以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐直左副承旨尹行元藥院直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
事變假注書金和鍾改差代以尹寅基爲事變假注書
정조 12년
南鶴聞啓曰事變假注書尹寅基時無職名令該曹依例付軍職冠帶常仕何如傳曰允
정조 12년
以前黃海監司金思穆遞來後密符替納事傳于南鶴聞曰旣遞來矣飭亦行矣敍用口傳付軍職使之親納
정조 12년
兵曹口傳政事副司直金思穆
정조 12년
傳于南鶴聞曰前黃海監司明日來待
정조 12년
南鶴聞以弘文館言啓曰修撰沈晉賢旣有只推之命卽爲牌招察任何如傳曰允
정조 12년
南鶴聞以禮曹言啓曰卽接司圃署所報則各殿宮供上眞苽依前敎自明日爲始勿爲封進云矣依所報自明日停封事分付之意敢啓傳曰知道
정조 12년
趙鼎鎭以兵曹言啓曰今七月十七日武臣朔試射日次而內外中日旣已停止不得爲之之意敢啓傳曰知道
정조 12년
南鶴聞以訓鍊都監言啓曰本局把摠金養和身病甚重勢難察任改差何如傳曰允
정조 12년
刑曹啓目粘定州前牧使李壽鵬係是朝官移義禁府處之何如判付啓減斛委折固可覈也入已與否先宜査出懲貪之典申禁未久此等事現發豈或歇勘而歸之私橐云云雖在於狀本跋辭吏鄕諸招但稱姑未出給於平壤府此一款詳査歸一然後可以拿問以此意分付道伯卽爲詳査狀聞後稟處爲良如敎
정조 12년
洪仁浩以義禁府言啓曰忠淸道舒川郡豆谷驛徒三年定配罪人延德雨特爲放送事命下矣延德雨卽爲放送事分付該道道臣之意敢啓傳曰知道
정조 12년
戊申七月十六日未時上御重熙堂右承旨入侍時右承旨趙衍德假注書趙台榮記事官尹行任金祖淳以次進伏訖上命書傳敎曰獵雉旣命除弊夏月勿封況臘猪乎釐正節目將啓下畿邑臘猪之弊熟聞之此後臘猪亦依夏雉及獐鹿新定式勿以本色封進事分付畿營命退承史以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
藥房都提調臣金熤提調臣沈豐之副提調臣尹行元啓曰伏未審日來聖體若何寢睡水剌之節亦何如惠慶宮氣候何如臣等今日率諸御醫入侍承候爲宜臣等不任區區伏慮敢來問安竝此仰稟答曰知道
정조 12년
趙鼎鎭啓曰來二十一日朝參日次矣敢稟傳曰停
정조 12년
南鶴聞啓曰前黃海監司金思穆依下敎來待矣傳曰入侍
정조 12년
傳于南鶴聞曰右副承旨與下直守令入侍
정조 12년
傳于南鶴聞曰右承旨入侍
정조 12년
有政吏批判書吳載純服制參判李在學參議李時秀進同副承旨南鶴聞進以李鳴運爲內贍直長李度默爲原春監司成均博士單金潭金膺著學正單車鳳運
정조 12년
兵批判書李在簡進參判具㢞參議宋鍈病參知柳誼入直行左承旨趙鼎鎭進以沈頤之爲副摠管張興彬爲景福將副司果金爀副司正尹寅基
정조 12년
以修撰沈晉賢牌不進罷職傳旨傳于南鶴聞曰前此分明行公情勢無可言而忽地違牌視作日課今不知爲幾日寧有如許事體向來諸儒臣投竄之擧亦非已鑑乎決不可循例踏下山淸縣監除授仍令當日辭朝時任縣監遞付京職
정조 12년
傳于南鶴聞曰右副承旨與山淸縣監入侍
정조 12년
戊申七月十七日辰時上御誠正閣藥房入侍時都提調金熤提調沈豐之副提調尹行元假注書李貞運記注官金鳳顯記事官金祖淳待敎尹行任醫官徐命緯金光國李翊臣卞觀海張宅祚以次進伏訖熤曰晩炎愈加蒸鬱此時聖體若何上曰一樣矣熤曰王大妃殿氣候若何上曰一樣矣熤曰惠慶宮平復後氣候諸節若何而已復常膳乎上曰大體一樣而喉門有不平之候似由於暑氣膈滯之候而誠切悶矣豐之曰日熱若此調理湯劑當待暑退後議定乎上曰歸脾湯是本來當劑當待喉痛之差復以爲進服矣熤曰中宮殿向有暑感之候矣今則差復乎上曰暑氣稍緊尙未夬復矣上曰左承旨入侍賤臣承命出與行左承旨趙鼎鎭偕入進伏上曰前黃海監司入侍同副承旨南鶴聞與前黃海監司金思穆偕入進伏上曰今年雨水太過海西年事何如思穆曰畓農則優於免歉而田農則已無登稔之望矣上曰比昨年何如思穆曰海西火田居多而最忌雨水故黍粟則已判歉綿農亦是大無之年矣上曰北關事誠可悶矣一道皆失稔接濟之道誠難矣熤曰南北道皆判歉云矣上曰原春道是與北接壤之地流民多越嶺西易有主客俱困之患矣金城是其要衝之地而朴廣源之吏事必疎此時守令事當擇送矣上曰東伯瓜期已滿且聞其老母從近上來云情理似難强矣熤曰渠母上來後情理實難一時在外矣上命書傳敎曰向聞大臣言欲爲內移而未果今又聞之奉老情理勢難離捨瓜旣熟矣原春監司金載瓚特爲許遞其代今日政差出又命書傳敎曰未下直守令當日辭朝上曰政官牌招開政出榻敎命退諸臣以次退出自
정조 12년
戊申七月十七日巳時上御誠正閣都承旨右副承旨與守禦使下直守令同爲入侍時兼都承旨沈豐之右副承旨洪仁浩假注書趙台榮記注官金鳳顯記事官李宗烈守禦使金鍾秀定州牧使吳大益沃川郡守李亨正林川郡守尹昹金城縣令朴廣源文化縣令徐命存以次進伏訖上曰守令進前各奏職姓名可也大益仰奏上曰本州雖曰閑局近多弊瘼云卿以宰列今此下去善爲矯弊也昹仰奏上曰曾經幾邑乎昹曰已經三邑矣亨正仰奏上曰爾兄足可供職耶亨正曰親病少有差減若在四五日後則可得供職矣廣源仰奏上曰爾今初倅耶廣源曰然矣上曰何以爲治乎廣源曰似聞本縣大歉云預未可料量矣上曰聞北關亦爲告歉云流民想必歸接於本縣來者善接居者善濟俾無主客俱困之歎可也廣源曰秋前則似不必設賑而冬以後當爲設賑甚渴悶矣上曰秋前亦有設賑之事乎旣是初倅則無怪其奏對之生疎而聞在軍門郞廳時觴政太過多有駭妄之擧云伊時欲爲處分而未果矣今於宰百里之際觴政又復如前是豈成說乎今日之敎雖或近於迫切而本縣今値告歉似難責效矣上曰抱川縣監魚用謙金城縣令朴廣源相換除朝辭赴任出榻敎命存仰奏命宣諭訖仍命守令先退上曰抱川其能爲治耶鍾秀曰抱川卽士夫之鄕難望其治效矣命退諸臣以次退出
정조 12년
戊申七月十七日申時上御重熙堂右副承旨與山淸縣監入侍時右副承旨洪仁浩假注書趙台榮記事官李相璜金祖淳山淸縣監沈晉賢以次進伏訖上曰守令進前奏職姓名晉賢仰奏上曰在館職時因何事連爲違牌耶晉賢曰果有身病而然矣上曰聞前倅觴政過多云爾其下去善爲也何當發程耶晉賢曰今日內欲爲出城矣命退諸臣以次退出
정조 12년
兼都承旨沈豐之坐行左承旨趙鼎鎭坐右承旨趙衍德坐直左副承旨尹行元藥院直右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書尹寅基仕
정조 12년
洪仁浩啓曰發通儒生人數事草記則以數三爲言爾言則以累十百爲言此一款不可不査處令政院査問成均館論啓事命下矣問于大司成黃昇源處則以爲陞補四抄擧行時郞廳典籍金鋐呈旬吏曹業已下鄕只招致伊時擧行書吏守僕等嚴明査問則守僕所告內陞補四抄開場日場外發通儒生齊會正錄廳使守僕往復堂上之際廳上廳下簇立之儒生果未的知爲幾數而翌日自首儒生則果爲六十餘人且諸儒生言內昨日發通儒生數至數百而只以數三草記抑何事也以此往復堂上則堂上回答以爲通文中旣無姓名列錄之事以從便之道只擧數三草記矣書吏所告內渠輩則只承堂上分付擧行草記而已此外無他可達之辭云矣敢啓傳曰知道人數至於數百云而參通儒生旣不竝配則拈出數人處分揆以刑政未免斑駁大抵本意出於矯弊正俗徵一勵百亦豈關於多少令該曹只發通狀頭仍前發配餘則置之事分付
정조 12년
以咸鏡監司農形狀啓傳于洪仁浩曰觀此狀辭所聞或似過實要之晩穀雖幸稍稔耳牟諸種之消融於去月雨水足以推知來頭艱食誠可慮其所懷保奠接民免之他責在守宰守宰不得其人朝家雖日下十行何補於惠民卿須深體此意無論南北關守宰之不勝任者勿拘顔私勿拘多少滌場前論啓使劣者不至於僨事優者益勉其所能亦使北民獲霑眞箇實惠事回諭于該道監司
정조 12년
持平柳啓曰臣姿旣庸陋識又蔑劣晩竊科第濫廁臺選揆分揣量稱塞無望柏府新命歷日虛縻愧深瘝曠情又煎迫敢以一二目下之見附陳於請急之章及承聖批不惟不賜允可至以寧有如許道理爲敎臣於是滿心惶恧無地自容嗚呼忍說不忍㥻我聖心臣雖愚迷豈敢不知祗緣悲冤弸中忍耐不得敢陳瀝血之請而若夫諸賊之情節大夫言之國人言之至於街童巷豎莫不戟手則是豈可以無證無跡置而不覈乎不滿同慶堂疏指陳顧瞻他日鞫案昭在則此非證左之可據徑斷乳道果何意思妄投熱劑抑何腸肚則此非情跡之可疑者乎四儒發通遣辭太沒斟量論斥實爲過激而沬血之論義出懲討規警之言意在砥礪以士氣毋渝之義恐不必求備而深責斷以誣人投之遠方實非聖朝扶植之道故臣不揆僭妄略貢愚忱而言辭拙訥誨責備至此莫非臣人微言輕不能見孚於君父之致其何敢一刻抗顔於臺次乎請命遞斥臣職答曰勿辭亦勿退待止
정조 12년
趙鼎鎭以兵曹言啓曰今戊申年章標頒給之後文臣二品以上外任遞來及陞二品人員追別單書入之意敢啓傳曰知道
정조 12년
刑曹啓目平安前兵使白東俊云云定州前牧使李壽鵬以通引輩微事還歸其邑大言曰兵使辛壬禍家餘種待守令若是凌踏云云外此辭鋒猶復噴薄少無顧忌矣身之愚迷殘劣壞公體辱先祖之罪不可勝誅傳旨內辭惶恐遲晩上裁何如判付啓意或有別般委折之可聞有此發緘之擧是如乎觀渠對供都沒意味所謂云云之說渠之作證立隻者不過曰渠若不言從何聞知及推此可知無不傳說等數段語而已若字推字皆是然疑或眩料之辭特敎發問之下焉敢若是囫圇其矣所爲節節駭痛辱國忝先胡乃至此以不治治之意雖不欲更問其家則故家其職則亞將厥說渠旣說出道不問於渠則何以結果乎李壽鵬對校鄕倡說也所參聞者何人所來傳者亦何人是隱喩所聞所自出得聞處蹊逕及人役姓名竝以使卽一一無遺指告萬一不實渠當反被造言之律一以尊國體一以慰渠先本曹以此意知悉斯速發緘捧答供粘聞爲良如敎
정조 12년
持平柳疏曰伏以星霜不淹惟我文孝世子禫事奄過如新之痛大小同情仍伏念臣家本寒微人又庸瑣徼倖一第不過祿養之計而偏被陶甄之澤久廁周行之末志氣頹惰才識淺短雖於筋力之地尙積僨誤之懼夙宵兢惕若隕淵谷不意誤恩荐加忝叨愈重躋之臺閣之上授以言責之任是豈臣夢寐之所自期也纔解薇垣旋入柏府旬日之間除誥聯翩隣里聳動蓽竇生輝臣誠感祝惶隕顚倒出肅進退廉隅不暇較量而竊惟國家置諫諍之官畀耳目之寄者豈爲循資歷振淹滯之具哉伏蒲牽裾萬乘許殿上之爭觸邪指佞百僚懾袖中之文自非言議風采足以頃一世之望則擧懷逡巡退縮不敢爲冒據之計矣況今人才不古直節無聞已足爲聖世之羞而如臣不肖苟然充數尸居冥行恬若固有則臣不自愧人將謂何官方之剌謬選法之淆敗實非細故臣何敢諉以一出晏然自居重貽累於則哲之明也且臣偏母年今望九癃病日甚居常澟綴之中近因庚炎之轉熾重添暑症泄痢交作宛轉床席氣息奄奄臣方左右扶將晝夜煎熬由前則職名有踰濫之愧由後則情私無離捨之望玆不得不悉暴衷懇仰瀆宸嚴伏乞天地父母諒臣不稱之實察臣難强之情亟命鐫改以幸公私不勝懇禱之至臣方祈免宜不敢開口論事而至痛弸中有不忍終默者嗚呼丙丁以來亂逆何限而豈有如近年諸賊之愈出愈奇至凶至慘者乎噫嘻痛矣丙午禍變之荐仍孰使之然哉憯毒之手段無變不圖鬼蜮之情狀畢綻無餘首尾三載之間聲討迭發章奏日積擧國如沸不得請則不敢止者誠以貳儲之冤必雪乃已一天之讎不忍共戴故耳且況慈聖諺敎十行昭揭凶賊根因一按可尋而夫何殿下一味靳允終不盤覈如妖媼之徑斷乳道醫豎之妄投熱劑逆節已著而不問頤指之所使如逆偉之不滿同慶凶宇之顧瞻他日斷案已成而至使首領之尙保未知殿下於此輩有何顧惜而訖不處分耶由是而國賊無可殲之期輿憤無可洩之日嗚呼此曷故也此何事耶惟其如是之故凶徒之立幟設計無所不至粧出怪鬼改頭幻面內挾怨懟之心外肆訕誣之語究厥心跡至爲憯慝而過加涵貸亦置勿問之科刑政之乖舛已無可言凶醜之跳踉勢所必至豈不大可懼哉噫懲討一事惟在於逐日詣臺積誠聯籲期回天心夬伸王章而此非其時未敢如例只以數行短疏冀其一分孚格者莫非群下不忠不誠之罪而然惟人人得誅辭不免於雷同雖或草草爲說情亦出於天彝而殿下或斥之以掇拾或責之以陳腐輒下勿煩之批間有還給之命嗚呼是豈可已而不已者耶滿庭臣僚雖甚愚迷寧忍甘犯瀆擾粗效塞責以慼我聖心而然哉今若嫌於苟同竝與紙上之空言而廢焉則撐天地亘萬古之大經大義將未免爲笆籬邊物而止古今天下寧有是耶臣於向日聯箚略陳沬血之義未蒙允兪已不勝冤鬱之忱而纔參禫祀之哀班忍見筵几之永徹嗚呼蒼天此何人斯一倍悲憤掩抑復伸血泣哀籲伏願聖上廓揮乾斷亟允群請少洩八域臣民腐心痛骨之冤焉至以月前疏儒事言之辭雖乖激義在懲討而旣施兩齋任停擧之罰伊後方外通文事或過當意寔無他而不少參恕遽加摧折又有四儒生竄配之典不料聖明之世有此過中之擧也濟濟賢關多日空曠巋然黌舍絃誦寥寥所謂居齋不過略干鄕儒而止聖廟守直旣多苟簡之歎士氣摧沮有乖培養之義亦願亟回聖心倂寢前命以盡扶植之方焉且其時泮長擧行之有駭聽聞勸入之大違格式諫臣之疏略已論列臣不必更事靦縷而場外發通之儒無慮累十百而乃以數三儒生構捏草記者已犯告不以實之科及夫設場之時百端誘脅於入庭諸生收券之數僅爲七十張而其所被抄乃至六十六人事面苟且擧世駭笑如此陞試曾所未見臣謂四抄則特命罷榜洋長則亟施刋改宜矣近來義理晦塞等級凌夷甚至如前定州牧使李壽鵬因事發怒於前兵使白東俊叱辱之說至稱以辛壬餘孽捽打之罰至及於該營吏屬西來之人無不傳說聽聞所及駭悖莫甚噫州縣之於營閫等威截然禮貌甚肅雖以卿宰經幄而出牧者乃於都事營將之上官其禮必詘無敢爭抗者乃所以尊體統而正紀律也以下官而凌蔑上營尙有當律而況肆發凶吻略無顧忌渠雖無識武夫亦必知辛壬義理則抑何心腸有此四字凶言乎此而不論則非但營邑之無以統攝抑恐義理之將至斁滅纔因他事雖有道臣之狀罷究厥所爲決不可因而置之臣謂前定州牧使李壽鵬拿問嚴勘該營之伈伈受辱不卽推治疲劣極矣前平安兵使白東俊亦施罷職之典宜矣省疏具悉首陳事此非有證不問有跡不覈前此旣以貽慼二字屢言於絲綸爲今日臣子其敢更事煩聒乎特以申令之意如是敷示後復不息則是謂王言不足信果臣分之所敢出乎四儒竄配事刑殛不加罪止薄竄在渠輩誠幸矣大抵此謂彼逆彼謂此逆傅合湊會拳踼交加此習不革國將不得爲國特以不用刑之時姑且一味含垢宥釋與否豈或議到爾雖言官力救誣人之人寧有如許道理乎至於發通儒生人數事草記則以數三爲言爾言則以累十百爲言此一款不可不査處令政完査問成均館論啓陞抄事赴試諸生之所執出於煩承朝令況段落各異泮長事不允李壽鵬事風傳有難盡信妄言事侵辱上營事體統所關不可無懲罪令該道詳査啓問白東俊事誠有事實之信然公而壞了體統私而辱及先故縮頸囚舌甘受而樂聞者無往非自取唉哉何足責更思之渠亦具省覺安知無別般委折令該曹發緘嚴問取招以啓爾其勿辭察職止
정조 12년
戊申七月十八日辰時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書持平柳疏批訖上曰成均館査事催促今日內爲之之意分付上曰成均館事知守僕及書吏招致院中詳細分付可也命退承史以次退出
정조 12년
戊申七月十八日未時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰儒生人數之數百誤以數三草記雖曰出於順便之意事涉爽實迹甚率爾此亦近俗相較中出來旣聞之後不可無飭當該大司成罷職雖以時泮長言之郞官下鄕憑問無所則當卽往復前泮長參以館屬所告然後始可登聞而今乃只憑胥僕之說遽然立證論啓前人格例違了姑捨是殊非相敬之義事未前聞亦不可仍置大司成黃昇源越捧三等命退承史以次退出
정조 12년
兼都承旨沈豐之藥院直行左承旨趙鼎鎭坐直右承旨趙衍德坐左副承旨尹行元坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
南鶴聞啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰今年卽高皇開創之年也是日卽神皇禮陟之日也逢是年是日冞切風泉之感當日詣洌泉門外行望拜禮應參諸臣及皇朝人忠臣子孫淸齋參班事分付
정조 12년
洪仁浩啓曰領議政金致仁依下敎來待矣傳曰入侍
정조 12년
趙鼎鎭以兵曹言啓曰今七月二十日文臣朔試射日次而內外中日旣已停止不得爲之之意敢啓傳曰知道
정조 12년
自南鶴聞以義禁府言啓曰忠淸道洪州牧中道付處罪人蔡弘履平澤縣投畀罪人宋民載朴瑞源等竝放送事承傳啓下矣蔡弘履宋民載朴瑞源等竝卽放送事分付該道道臣之意敢啓傳曰知道
정조 12년
刑曹啓目粘連更招云云向前白東俊緘辭如此上裁何如判付啓所聞階梯旣以定州居前縣監白光澤指告是如乎其矣兩度緘招自本曹謄關分付箕伯處傳於光澤之人査出捉來與該牧吏鄕等一處頭面取招待歸竟使之卽爲狀聞爲旀白東俊其矣身照律段移送禁府憲府間待査啓來到更爲論理措辭粘目稟處爲良如敎
정조 12년
原春監司李度默疏曰伏以日月流邁文禧廟禫事奄過睿儀寢遠聖懷增傷臣民廓然之痛曷有其極仍伏念臣本庸愚百不猶人幸際明時偏蒙聖眷孤立少援而特簡皆出於造化寸長無稱而冥升遂至於卿班前後兜攬涯分已極內外歷試醜拙畢露補蔑絲毫愧積尸素每自循省惶汗浹背乃者東臬新命又何爲而及於臣也臣誠惝怳悸恐不知所以自措也噫屛翰之責自是重任關嶺之俗亦稱難治而土性素瘠峽邑之稼穡荐歉海瘼漸滋漁戶之杼軸俱空雖賴字恤之德獲免顚連之患而瘡痍未完艱憂尙多撫摩之道振擧之政當屬之才猷通練聲望茂著之人而今乃以如臣無似者苟然塡充將何以憚壓守宰奠接民庶俾宿弊少祛實惠下究仰體如傷之念俯盡旬宣之方耶畢竟僨誤固所難免孤負明知厥罪非細則顧何可貪寵戀祿晏然冒膺也哉嗚呼受恩如天圖報無地夷險以之固所自定刺史榮矣何敢丐免而量已揣分無望堪承玆敢略控短章仰瀆崇聽伏乞聖慈俯垂諒察亟遞臣新授職名以重公器以安微分不勝幸甚答曰省疏具悉卿其勿辭往欽哉
정조 12년
兼都承旨沈豐之藥院直行左承旨趙鼎鎭齋宿右承旨趙衍德齋宿左副承旨尹行元藥院直右副承旨洪仁浩齋直同副承旨南鶴聞齋直注書金孝建齋宿一員未差假注書李貞運藥院直趙台榮齋直事變假注書尹寅基仕
정조 12년
南鶴聞啓曰來二十一日輪對望拜禮相値頉稟之意敢啓傳曰知道
정조 12년
趙鼎鎭啓曰備邊司郞廳來言今日賓廳日次而皇壇望拜禮齋戒相値不得來會云矣敢啓傳曰知道
정조 12년
南鶴聞啓曰明日望拜禮時九卿當爲備員進參而吏曹判書吳載純病不進卽爲牌招以爲淸齋進參之地何如傳曰允
정조 12년
備邊司薦望以趙心泰爲摠戎使
정조 12년
兵曹摠戎使單趙心泰
정조 12년
傳于趙鼎鎭曰新除授摠戎使趙心泰牌招傳受密符及敎諭書
정조 12년
趙鼎鎭啓曰密符親納例也而前摠戎使李昌運謂有身病使其將校替納事甚未安推考警責何如傳曰允
정조 12년
自洪仁浩啓曰昨因領議政所奏依筵敎査問成均館指一以啓事命下矣問于大司成黃昇源處則以爲日昨臺疏批旨有場外發通儒生人數査啓之命而儒生人數雖有相左之端通文措語初無登徹之事至於申龜朝則最初捲堂所懷以聲罪朝臣事特敎停擧而定配四儒生之發通在於陞試之前蓋以申龜朝被停後冒入食堂之儒生稱之以亂臣賊子故至有散配之處分矣前後事實如此而臣不敢指一仰對云矣敢啓傳曰觀此啓語臺疏批辭果不無相左然初次通文旣出於捲堂所懷處分之後則可謂冒犯賊字之外添一亂字下語亦可謂較重以此以彼初通首題人自可仍配且此處分異於一時停擧薄勘況本意亦在矯弊懲後今則別無眩於擧行之事以此知悉
정조 12년
有政吏批判書吳載純進參判李在學式暇參議李時秀進同副承旨南鶴聞進以李殷模尹羽烈爲修撰崔大奎爲直講鄭在中爲中部奉事兪聃柱爲永禧殿參奉李秉模爲繕工提調金毅重爲兼律學敎授卞宗海爲律學敎授
정조 12년
兵批判書李在簡進參判具㢞病參議宋鍈守宮參知柳誼入直侍衛進行左承旨趙鼎鎭進以李敬懋爲副摠管副司直金載瓚副司果南公轍
정조 12년
南鶴聞以禮曹言啓曰卽接司圃署所報則各殿宮供上西果依下敎明日爲始不爲封進云矣依所報自明日停封事分付之意敢啓傳曰知道
정조 12년
洪仁浩以義禁府言啓曰興陽縣監李光遇憑閱處之事傳旨啓下矣李光遇時在任所云依例發遣府羅將拿來何如傳曰允
정조 12년
敎摠戎使趙心泰書曰肆予鼓鼙入聽得卿旌旗增彩爰卜在師之吉用俾摠戎諸軍歷數海東雄藩莫如漢北巨防山河壯表裏之勢金城湯池鎖鑰鞏扞禦之方高牙大纛晝亭留洗劍之扁可想十全十勝玉帳繞枕戈之思疇若同心同德惟卿戎壇令譽將家遺風莅三道純制之營歷揚纔四五歲廁九重宿衛之列倚毗非一二端朝除夕遷人或譏以太驟才著績備予則取於愈勤玆渙十行溫綸特賁一營專制玆授卿以摠戎使卿其式膺寵命茂恢良圖肅組練而撫三軍捨威命則難濟壯藩蔽而鎭一路務寬惠之竝推於戱畿輔之凋殘轉深政宜先於蘇息昇平之恬憘已久慮毋忽於綢繆故玆敎示想宜知悉
정조 12년
戊申七月二十日卯時上詣北苑齋宿入侍時兼都承旨沈豐之行左承旨趙鼎鎭右承旨趙衍德左副承旨尹行元右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢敎直提學徐有防李秉模檢校直閣徐鼎修鄭東浚直閣鄭大容待敎尹行任以次侍立上具翼善冠衮龍袍乘輿出賓陽門由靑陽門詣北苑降輿御暎花堂上曰摠戎使牌去來催促賤臣承命出傳少頃摠戎使趙心泰進伏命仁浩讀宣敎書諭書訖上敎心泰曰旣奉敎諭書自弘化正門出去可也心泰退出命書榻敎曰明日參班侍臣中呈告及在外未肅拜人員竝許遞政官牌招開政差出待下批牌招淸齋上曰儒生通文中書逆字賊字者誰也仁浩曰金益煥矣上曰大司成問啓姑未爲之耶仁浩曰今方爲之矣上曰問啓詳細爲之後承旨持入可也少頃仁浩持大司成問啓進伏命讀奏仍書批旨又命書傳敎曰無端違牌又此懸病何也吏曹判書吳載純推考更爲牌招淸齋日暮時至鼎鎭跪告環衛軍兵懸燈取稟上曰知道命退諸臣以次退出
정조 12년
兼都承旨沈豐之藥院直行左承旨趙鼎鎭坐右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書尹寅基仕
정조 12년
上詣皇壇入齋室後內閣政院玉堂藥房口傳問安答曰知道
정조 12년
南鶴聞啓曰今日乃是處暑視事當爲取稟而老炎猶甚新涼未生姑觀日候更稟之意敢啓傳曰知道
정조 12년
趙鼎鎭啓曰來二十五日朝參日次矣敢稟傳曰停
정조 12년
洪仁浩啓曰再昨日領議政擧條中典獄參奉趙忠達勿遞事批答有依爲之三字而擧條書入時漏而不書原擧條今方付標以入矣臣之不能照檢萬萬惶悚而當該注書推考警責何如傳曰允
정조 12년
以修撰尹羽烈牌不進罷職傳旨傳于南鶴聞曰只推
정조 12년
南鶴聞以賑恤廳言啓曰漢城府牒呈據西部字內民家頹壓三十一戶南部字內民家頹壓十戶東部字內民家頹壓五戶合四十六戶恤典各錢二兩式依例題給之意敢啓傳曰知道
정조 12년
趙鼎鎭以兵曹言啓曰依下敎近仗軍士等處解渴之意敢啓傳曰知道
정조 12년
趙鼎鎭以兵曹言啓曰依下敎內吹近仗軍士等處療飢之意敢啓傳曰知道
정조 12년
趙鼎鎭以訓鍊都監言啓曰依下敎本局兼內吹等處療飢之意敢啓傳曰知道
정조 12년
趙鼎鎭以禁衛營言啓曰依下敎本營兼內吹等處療飢之意敢啓傳曰知道
정조 12년
趙鼎鎭以御營廳言啓曰依下敎兼內吹等處饒飢之意敢啓傳曰知道